Gedagte vir die dag: Slegte wenseFoto: voelgoed.co.za Ps 41:8 – Almal wat my haat, staan en fluister oor my, hulle wens my net die ergste toe. “Mag jy jou been breek,” is die eienaardige wens wat mense in die motorren­ bedryf mekaar toewens. Daardeur bedoel jy eintlik die teenoorgestelde. Motorrenne is baie gevaarlik en daar kan maklik iets verkeerd gaan as motors tot die uiterste beproef word. Dit is egter nie Dawid se vriende wat grappenderwys sulke wense uitspreek nie. Dit is sy vyande. Terwyl hy siek was, het hulle agteraf oor hom geskinder en gewens dat hulle van hom ontslae kon raak. Dit laat ons dink aan die vyande van die Here Jesus wat ook agteraf teen Hom planne gesmee het. Hy was gans te reguit na hulle smaak. Hulle wou van Hom ontslae raak, want Hy gooi die soeklig op hulle huigelary. Net soos Dawid se boesemvriend hom in die rug gesteek het (Ps 41:10), so het Jesus se boesemvriend, Judas Iskariot, die een wat met die groep se geld vertrou is, agteraf met Jesus se vyande gekonkel en Hom verraai. Maar moenie te vinnig oordeel nie. Wat gaan ons vandag na die kerkdiens maak? Gaan ons oor tee die uitleef van die boodskap bespreek, of sal ons die geleentheid gebruik om die preek, die prediker en alles wat tydens die erediens gebeur het, te kritiseer? Min dinge maak ‘n predikant so moedeloos as dat mense hom agteraf beskinder. Dit is maklik om sleg van mense te praat as hulle nie teenwoordig is nie. As daar iets is om te kritiseer, moet jy dit in liefde van aangesig tot aangesig doen, sodat die ander persoon die kans kan kry om te verduidelik. Dalk het jy net sy of haar woorde of dade heeltemal verkeerd verstaan. Gebed: “Here, maak my mond toe en my ore en hart oop vir U.” Bron: Uit die Beek – Attie van Wijk